b'\n_START_ARTICLE_\nFerron meridiaani\n_START_PARAGRAPH_\nFerron meridiaani on alun perin Kanarian\xc2\xadsaarten l\xc3\xa4ntisimm\xc3\xa4n saaren, Ferron eli nykyisen El Hierron kautta kulkeva pituuspiiri. Sit\xc3\xa4, tai k\xc3\xa4yt\xc3\xa4nn\xc3\xb6ss\xc3\xa4 er\xc3\xa4it\xc3\xa4 samalla nimell\xc3\xa4 tunnettuja ja sit\xc3\xa4 l\xc3\xa4hell\xc3\xa4 olevia pituuspiirej\xc3\xa4 on laajalti k\xc3\xa4ytetty kartoissa nollameridiaanina, josta eri paikka\xc2\xadkuntien maantieteellinen pituus laskettiin, ennen kuin sellaiseksi vuonna 1884 kansain\xc2\xadv\xc3\xa4lisell\xc3\xa4 sopimuksella vahvistettiin Greenwichin meridiaani. Greenwichist\xc3\xa4 luettuna El Hierro sijaitsee 18 astetta 9 minuuttia 39 sekuntia (18\xc2\xb0 9\' 39") l\xc3\xa4ntist\xc3\xa4 pituutta._NEWLINE_Ajanlaskumme toisella vuosisadalla Klaudios Ptolemaios valitsi pituus\xc2\xadasteiden l\xc3\xa4ht\xc3\xb6\xc2\xadkohdaksi l\xc3\xa4ntisimm\xc3\xa4n Onnellisten saarista, joiden on tulkittu tarkoittavan Kanariansaaria. Se oli samalla l\xc3\xa4ntisin tunnettu maa-alue, jonka l\xc3\xa4nsi\xc2\xadpuolella oletettiin olevan vain merta, mink\xc3\xa4 vuoksi h\xc3\xa4nen maailman\xc2\xadkartassaan kaikki pituus\xc2\xadasteet onkin laskettu sielt\xc3\xa4 it\xc3\xa4\xc3\xa4n. H\xc3\xa4nen aikanaan k\xc3\xa4ytett\xc3\xa4viss\xc3\xa4\xc3\xa4n ei kuitenkaan ollut luotettavaa menetelm\xc3\xa4\xc3\xa4 pituus\xc2\xadasteen m\xc3\xa4\xc3\xa4ritt\xc3\xa4miseksi, mink\xc3\xa4 vuoksi h\xc3\xa4nen karttaansa merkityt pituus\xc2\xadpiirit ovatkin varsin ep\xc3\xa4tarkkoja._NEWLINE_Uudestaan Ferron vahvisti pituus\xc2\xadasteiden l\xc3\xa4ht\xc3\xb6kohdaksi Richelieu vuonna 1634. Perusteluna oli nytkin saaren asema vanhan maailman l\xc3\xa4ntisimp\xc3\xa4n\xc3\xa4 kohtana (tosin Azorit ja Kap Verden saaret ovat viel\xc3\xa4 l\xc3\xa4nnemp\xc3\xa4n\xc3\xa4, mutta oli kyseen\xc2\xadalaista, voitiinko niit\xc3\xa4 pit\xc3\xa4\xc3\xa4 Vanhaan maailmaan kuuluvina). T\xc3\xa4ten Ferron meridiaania voitiin pit\xc3\xa4\xc3\xa4 er\xc3\xa4\xc3\xa4nlaisena "luonnon antamana", puhtaasti maan\xc2\xadtieteellisiin n\xc3\xa4k\xc3\xb6kohtiin perustuvana ja sellaisena yht\xc3\xa4 hyvin kaikkien kansojen k\xc3\xa4ytt\xc3\xb6\xc3\xb6n soveltuvana nolla\xc2\xadmeridiaanina._NEWLINE_Ongelmana kuitenkin oli, ettei El Hierron sijaintia suhteessa manterella olleisiin kohteisiin pystytty m\xc3\xa4\xc3\xa4ritt\xc3\xa4m\xc3\xa4\xc3\xa4n kovinkaan tarkasti, sill\xc3\xa4 ennen kuin kronometri keksittiin. T\xc3\xa4m\xc3\xa4n vuoksi koordinaatistojen todellisena l\xc3\xa4ht\xc3\xb6kohtana oli k\xc3\xa4ytett\xc3\xa4v\xc3\xa4 maissa olevia kohteita, p\xc3\xa4\xc3\xa4asiassa observatorioita, joiden kulma\xc2\xadet\xc3\xa4isyys Ferrosta voitiin vain likimain arvioida. Tiedettiin kuitenkin, ett\xc3\xa4 El Hierro oli noin 20 pituus\xc2\xadastetta l\xc3\xa4nteen Pariisista, mik\xc3\xa4 my\xc3\xb6hemmin antoi maantieteilij\xc3\xa4 ja kartografi Delislelle aiheen py\xc3\xb6rist\xc3\xa4\xc3\xa4 erotus tasan 20 asteeksi. My\xc3\xb6hempien mittausten mukaan El Hierro on 20\xc2\xb023\'9" Pariisista l\xc3\xa4nteen, mutta siit\xc3\xa4 huolimatta nollameridiaaniksi, jota edelleen nimitettiin "Ferron meridiaaniksi", m\xc3\xa4\xc3\xa4riteltiin tarkalleen 20 astetta Pariisin meridiaanin l\xc3\xa4nsi\xc2\xadpuolella oleva pituuspiiri. T\xc3\xa4ten "Ferron meridiaani" arvostelijoiden mukaan menetti sille alun perin tarkoitetun neutraalin luonteensa ja oli itse asiassa vain "Pariisin meridiaani valepuvussa" ja siten liian yksi\xc2\xadpuolisesti ranskalainen_NEWLINE_My\xc3\xb6hemmin ranskalaisissa kartoissa siirryttiin k\xc3\xa4ytt\xc3\xa4m\xc3\xa4\xc3\xa4n nolla\xc2\xadmeridiaanina Pariisin meridiaania. Kun karttoihin usein merkit\xc3\xa4\xc3\xa4n pituus\xc2\xadpiirit 5, 10 tai 20 asteen v\xc3\xa4lein, tavallista oli sekin, ett\xc3\xa4 niiden p\xc3\xa4\xc3\xa4h\xc3\xa4n kartan yl\xc3\xa4reunaan merkittiin pituusasteet Pariisista ja alareunaan "Ferron meridiaanilta" luettuina, olihan erotus virallisesti tasan 20 astetta._NEWLINE_Saksassa, It\xc3\xa4vallassa ja T\xc5\xa1ekkoslovakiassa on topografi\xc2\xadkartoissa aikoinaan laskettu pituus\xc2\xadasteet niin ik\xc3\xa4\xc3\xa4n "Ferron meridiaaniksi" kutsutusta pituus\xc2\xadpiirist\xc3\xa4, joka todellisuudessa oli tasan 17\xc2\xb040\' Greenwichist\xc3\xa4 l\xc3\xa4nteen. T\xc3\xa4m\xc3\xa4 meridiaani ei kuitenkaan kulje El Hierron saaren kautta vaan sen it\xc3\xa4puolitse._NEWLINE_Suomessakin Ferron meridiaania on k\xc3\xa4ytetty sijaintien ilmoittamiseen. Esimerkiksi viel\xc3\xa4 1800-luvulla Valtiokalenterissa ilmoitettiin Helsingin observatorion sijainniksi 42\xc2\xb037,5\' it\xc3\xa4\xc3\xa4n Ferrosta tai 5\xc2\xb021,9\' l\xc3\xa4nteen Pulkovasta.'